|  |  |
| --- | --- |
| Attēls, kurā ir teksts  Apraksts ģenerēts automātiski  | **SIA “Rīgas meži” noteikumi****“Mežizstrādes darbu izpildes kārtība un prasības”** |
| Versija 01 |
| Atbildīgā struktūrvienība/ Procesa vadītājs  | **APSTIPRINĀTI** SIA “Rīgas meži” 03.07.2024. valdes sēdē (prot.nr. 24, lēm.nr. 10) |
| Ražošanas un pārdošanas daļa  |

# **VISPĀRĪGĀ DARBU IZPILDES KĀRTĪBA**

* 1. SIA “Rīgas meži” (turpmāk- **Sabiedrība**) izdod šos noteikumus (turpmāk- **Noteikumi**) ar mērķi noteikt darba izpildes, darba drošības un vides aizsardzības prasības saviem pakalpojumu sniedzējiem, kas tiem ir saistošas, sniedzot mežizstrādes pakalpojumus Sabiedrības īpašumā un apsaimniekošanā nodotajās teritorijās.
	2. Noteikumos lietotie termini:
		1. **Līgums** – pakalpojuma līgums, kas noslēgts ar mērķi Sabiedrībai kā pasūtītājam saņemt mežizstrādes pakalpojumus, koksnes produktu sagatavošanu un pievešanu un/vai ciršanas atlieku pievešanu līdz krautuves vietai;
		2. **Izpildītājs** – fiziska vai juridiska persona, kas Sabiedrībai sniedz mežizstrādes pakalpojumus saskaņā ar Līgumu;
		3. **vides aizsardzības prasības** – prasības, kas ir noteiktas Ministru kabineta noteikumos Nr. 936 “Dabas aizsardzības noteikumi meža apsaimniekošanā”, Ministru kabineta noteikumos Nr. 935 “ Noteikumi par koku ciršanu mežā” un citos normatīvajos aktos par vides aizsardzības prasībām;
		4. **Sagatavošanas tehnika** – ir sagatavošanas un pievešanas tehnika (harvesters, forvarders), ar ko sagatavo un līdz augšgala krautuvei (turpmāk- **Krautuve**) pieved apaļos kokmateriālus un ciršanas atliekas.
	3. Veicot mežizstrādi krājas kopšanas cirtēs, Izpildītājs nodrošina Sabiedrības norādījumu ievērošanu kopšanas cirsmās. Krājas Kopšanas cirtēs izzāģē atpalikušos, slimos, bojātos kokus, atstājot mērķa kokus (koks, ko izvēlas operators, hārvestera kalibrēšanai) vienmērīgā izvietojumā pa cirsmu, ievērojot mežizstrādes uzdevumā norādīto atstājamo koku šķērslaukumu. Pēc Sabiedrības mežizstrādes meistara norādījuma Izpildītājam ir jāveic atkārtota atzīmētu koku izzāģēšana vietās, kur tas ir nepieciešams.
	4. Veicot audzes sastāva kopšanu, Izpildītājs nodrošina normatīvajos aktos un Sabiedrības norādījumos noteikto prasību ievērošanu jaunaudžu kopšanas ciršu izpildē.
	5. Izstrādājot izlases cirtes, Izpildītājs nodrošina Sabiedrības noteikto pakāpenisko un izlases ciršu mežizstrādes norādījumu ievērošanu. Izlases cirtēs koku ciršana tiek veikta atbilstoši konkrētā nogabala izmantošanas mērķim, kas definē izzāģējamo un atstājamo koku veidu un apjomu, kas norādīts mežizstrādes uzdevumā. Pēc Sabiedrības mežizstrādes meistara norādījuma Izpildītājam ir jāveic atkārtota atzīmētu koku izzāģēšana vietās, kur tas ir nepieciešams.
	6. Izstrādājot sanitārās izlases cirtes, Izpildītājs nodrošina Sabiedrības norādījumu ievērošanu bojātu koku izlases cirsmās. Veicot koku ciršanu sanitārajā cirtē, Izpildītājam ir jāsaglabā vismaz 5m3 mirušās koksnes (vēlams stāvošas) uz katru pieauguša vai pārauguša meža nogabala ha. Priekšroka dodama lielo dimensiju (>30 cm) kokiem, ja tādu nav, tad atstājami mazāku dimensiju koki.
	7. Pirms katras cirsmas izstrādes uzsākšanas Izpildītājs sagatavo cirsmas izstrādes tehnoloģisko karti, saskaņā ar Ministru kabineta 2012. gada 2. maija noteikumiem Nr. 310 “Darba aizsardzības prasības mežsaimniecībā” un cirsmas izstrādes tehnoloģiskajā shēmā norāda tehnoloģisko koridoru izvietojumu, infrastruktūras objektus, Krautuves vietu, drošības zīmju atrašanās vietas un citus norādījumus, kas nepieciešami cirsmas izstrādes nodrošināšanai atbilstoši normatīvajiem aktiem. Cirsmas izstrādes tehnoloģisko karti Izpildītājs saskaņo ar Sabiedrības mežizstrādes meistaru, karti vai tās skici plaši izmantotā attēlu vai ģeotelpiskās informācijas sistēmas formātā, kas saskaņots ar Sabiedrību, nosūtot elektroniskā veidā uz mežizstrādes meistara norādīto e-pasta adresi vai tālruņa numuru.
	8. Pirms katras cirsmas izstrādes uzsākšanas Izpildītājs nodrošina nepārprotamu cirsmas ārējo robežu, cirsmas robežās esošo saglabājamo koku un dabas vērtību identificēšanu, ja nepieciešams, arī to marķēšanu. Izpildītājs ir atbildīgs par to, lai paliekošo koku skaits, kā arī citas dabas vērtības cirsmā atbilstu norādījumiem cirsmas izstrādes tehnoloģiskajā kartē un vides aizsardzības prasībām meža darbos.
	9. Izpildītājs darbus veic saskaņā ar cirsmas izstrādes tehnoloģisko karti, ievērojot cirsmas robežas. Cirsmas izstrādes tehnoloģisko karti Izpildītājs glabā darbu izpildes vietā un informē personas, kuras veic darbus, par norādījumiem cirsmas izstrādes tehnoloģiskajā kartē un tās atrašanās vietu. Izpildītājam ir pienākums nodrošināt, ka mežizstrādes darbu laikā cirsmas izstrādes tehnoloģiskā karte ir pieejama personām, kas veic mežizstrādes darbus cirsmā.
	10. Izpildītājam ir aizliegts veikt darbus vienlaicīgi savstarpēji robežojošās Sabiedrības un citu meža īpašnieku cirsmās.
	11. Darbu izpildes laikā Izpildītājs nodrošina tehnoloģisko koridoru plānošanu un iezīmēšanu dabā.
	12. Darbu izpildes laikā Izpildītājam aizliegts ar kokmateriālu Sagatavošanas tehniku pārvietoties starp izzāģētajiem tehnoloģiskajiem koridoriem. Izņēmuma gadījumos iespējama kokmateriālu Sagatavošanas tehnikas pārvietošanās starp tehnoloģiskajiem koridoriem, katrā konkrētajā gadījumā to iepriekš saskaņojot ar Sabiedrību.
	13. Ja mainīgu klimatisko vai citu apstākļu dēļ mežaudzē veidojas risas, kas pārsniedz normatīvajos aktos noteiktos izmērus un/vai tiek bojāti meža infrastruktūras objekti, vai trešās personas manta, Izpildītājam ir pienākums pārtraukt kokmateriālu sagatavošanu un pievešanu, un par konkrētajiem apstākļiem nekavējoties informēt Sabiedrības mežizstrādes meistaru, kurš pieņem Izpildītājam saistošu lēmumu par turpmāko darbu izpildes kārtību.
	14. Ja Izpildītājam ir neskaidrības par cirsmas (-u) ārējām robežām, Izpildītājam pirms darbu uzsākšanas ir pienākums pieprasīt cirsmas (-u) robežu ierādīšanu dabā. Ja darbu izpildes laikā Izpildītājs nav pārliecināts par cirsmas ārējām robežām, tam ir pienākums nekavējoties pārtraukt darbus un par konkrētajiem apstākļiem informēt Sabiedrības pārstāvi, kurš pieņem Izpildītājam saistošu lēmumu un atkārtoti ierāda dabā cirsmas ārējās robežas.
	15. Izpildītājs Kokmateriālus sagatavo atbilstoši izvirzītajām Apaļo kokmateriālu kvalitātes prasībām, kas pieejamas elektroniski Sabiedrības mājaslapā ar nosaukumu „Apaļo kokmateriālu kvalitātes prasības“.
	16. Izpildītājs, izmantojot DATU failus, kokmateriālu Sagatavošanas tehnikas uzmērīšanas sistēmas datorprogrammu un mežizstrādes uzdevumā norādītos kokmateriālu garumus, diametrus un prioritātes, nodrošina stumbra garumošanas optimizāciju – koka stumbru sagarumo tā, lai ieņēmumi no katra stumbra veidotu maksimālo vērtību.
	17. Ja pirms darbu uzsākšanas izlases un kopšanas cirtē vai darbu izpildes laikā Izpildītājs konstatē, ka audzes šķērslaukums nogabalā ir mazāks nekā normatīvajos aktos noteiktais vai izveidojušies atvērumi, kas lielāki nekā normatīvajos aktos noteikts, Izpildītājam ir pienākums neuzsākt darbus vai nekavējoties pārtraukt darbus un par konkrētajiem apstākļiem nekavējoties informēt Sabiedrības pārstāvi, kurš pieņem Izpildītājam saistošu lēmumu.
	18. Izpildītājs pēc koku nozāģēšanas nodrošina, ka celmu augstums virs sakņu kakla nav lielāks par vienu trešdaļu no koka caurmēra (kokiem, kuru diametrs lielāks par 30 cm) un celmu augstums nepārsniedz 10 cm virs sakņu kakla (kokiem, kuru diametrs mazāks par 30 cm).
	19. Izpildītājam ir pienākums visās cirsmās kokmateriālus pievest termiņā, kas nodrošina to kvalitātes saglabāšanos, ievērojot, ka pievešana jāuzsāk atbilstoši Sabiedrības mežizstrādes meistara norādījumiem darba uzdevumā, bet, ja tādu nav:
		1. ne vēlāk kā 2 (divas) diennaktis pēc kokmateriālu sagatavošanas uzsākšanas galvenajā izmantošanas cirtē un nozāģēto, bet nepievesto kokmateriālu uzkrājums cirsmā nedrīkst pārsniegt 600 m3;
		2. ne vēlāk kā 4 (četras) diennaktis pēc kokmateriālu sagatavošanas uzsākšanas krājas kopšanas cirtē un nozāģēto, bet nepievesto kokmateriālu uzkrājums cirsmā nedrīkst pārsniegt 300 m3.
	20. Sabiedrībai ir tiesības darba gaitā mainīt mežizstrādes darba uzdevuma prasības un norādījumus. Lai mainītu mežizstrādes darba uzdevumu, Sabiedrība nosūta Līgumā norādītājiem Izpildītāja pārstāvjiem laboto darba uzdevumu kopā ar pieprasījumu to mainīt. Izpildītājam ir pienākums ne vairāk kā vienas darba dienas laikā to saskaņot, atgriežot parakstītu mežizstrādes darba uzdevumu, un ieviest norādītās izmaiņas darbu izpildē.

# **PRASĪBAS KOKMATERIĀLU SAGATAVOŠANAI, UZMĒRĪŠANAI, PIEVEŠANAI, KRAUTNĒŠANAI UN MARĶĒŠANAI AUGŠGALA KRAUTUVĒ**

* 1. Izpildītājs nodrošina sagatavoto kokmateriālu uzskaiti un uzmērīšanu atbilstoši mežizstrādes uzdevumā un šo Noteikumu turpmākajos punktos noteiktajām prasībām:
		1. Izpildītājām ir pienākums harvestera datorprogrammā nodrošināt stumbra garumošanas optimizācijas funkcionalitāti – koka stumbra garumošanu tā, lai ieņēmumi no katras stumbra veidotu maksimālo vērtību;
		2. Izpildītājam ir pienākums sagatavot un ar Sabiedrību saskaņot stumbru sagarumošanas instrukcijas failu APT (Sortimenta matricas fails) harvesteram atbilstoši Sabiedrības noteiktajam mežizstrādes uzdevumam, ņemot vērā noteiktās sortimentu prioritātes un specifikācijas;
		3. Izpildītājam, pirms darbu uzsākšanas, ir pienākums nosūtīt Sabiedrībai ENV failu (aploksnes fails);
		4. apstrādājot kokus ar kokmateriālu Sagatavošanas tehniku, jāuzskaita katra koka stumbra kopējais tilpums. Sagarumojot koka stumbru vairākos paņēmienos, jāizmanto visas kokmateriālu Sagatavošanas tehnikas iespējas, lai visu no  koka stumbra sagatavoto nogriežņu tilpumu uzskaitītu kopā kā viena stumbra tilpumu. Izpildītājs nodrošina sagatavoto kokmateriālu uzskaiti par katru cirsmu atsevišķi sadalījumā pa koku sugām, koksnes produktiem, to garumiem un diametru klasēm, veicot tilpuma aprēķināšanu (m3) un sagatavojot uzmērīšanas atskaiti elektroniskā formā;
		5. Izpildītājs nodrošina kokmateriālu uzmērīšanu, veicot tilpuma aprēķināšanu atbilstoši spēkā esošajam LVS standartam (LVS 82:2020 „Apaļo kokmateriālu uzmērīšana”) par apaļo kokmateriālu uzmērīšanu un Sabiedrības noteiktajām prasībām, kā arī Kokmateriālu uzmērīšanas instrumenta (Sagatavošanas tehnikai – uzmērīšanas sistēmas) precizitāti garuma uzmērīšanai ar 1 cm precizitāti, bet caurmēra uzmērīšanai ar 1 mm precizitāti;
		6. Nodrošināt koku zāģēšanu ar rokas motorinstrumentiem lielo dimensiju kokiem un vietās kur to nav iespējams izdarīt ar harvesteru;
		7. atsevišķus kokus, kas nozāģēti ar motorzāģi, uzmēra cirsmā. Uzmērīšanu veic sadalījumā pa koku sugām, koksnes produktiem, to garumiem un diametru klasēm, pielietojot individuālo uzmērīšanas metodi saskaņā ar spēkā esošu LVS standartu par apaļo kokmateriālu uzmērīšanu Sabiedrības noteiktajām prasībām, piemērojot raukumu 1,00 cm/m lapu kokiem un 0,86 cm/m skujkokiem un izdarot atzīmes uz kokmateriālu nogriežņa gala plaknes, atbilstoši Sabiedrības mežizstrādes meistara norādītajam kokmateriālu sortimenta kodam, kas dots darba uzdevumā. Izpildītājs līdz nākamās dienas plkst. 10:00 ievada ar motorzāģi saražotā un atbilstoši normatīvo aktu prasībām uzmērīto kokmateriālu apjomu pa sortimentiem Sabiedrības norādītajā informācijas sistēmā;
		8. Izpildītājs nodrošina Sagatavošanas tehnikas uzmērīšanas sistēmas precizitātes kontrolmērījumu veikšanu un kalibrēšanu, ievērojot harvesteru kalibrēšanas prasības un metodiku. Kontrolmērījumu rezultātā izveidotos KTR failus (harvestera kalibrēšanas failus) saglabā Sagatavošanas tehnikas uzmērīšanas sistēmas atmiņā un nekavējoties pēc to izveidošanas iesniedz Sabiedrībai. Sabiedrībai ir tiesības pieprasīt ārpus kārtas kontrolmērījumu veikšanu un KTR faila iesūtīšanu. Ja Sagatavošanas tehnikai tiek konstatētas uzmērīšanas neatbilstības, Izpildītājs tās novērš un nosūta KTR failu Sabiedrībai pēc neatbilstību novēršanas;
		9. ja kontrolmērījumu veikšana nav iespējama stumbra formas, sugu sastāva vai citu iemeslu dēļ, Izpildītājs par to informē Sabiedrības pārstāvi (attiecīgo mežizstrādes meistaru, kurš izsniedzis mežizstrādes uzdevumu);
		10. Izpildītājs nodrošina Sagatavošanas tehnikas uzmērīšanas precizitāti pie 7 (septiņiem) un vairāk pārmērītiem kokiem šādās robežās:
			1. tilpuma uzmērīšanu +/- 3% diapazonā no operatora veiktajiem kontrolmērījumiem ar elektronisko dastmēru;
			2. diametra uzmērīšanā 80% no kontrolmērījumiem iekļaujas +/- 6mm diapazonā;
			3. garuma mērīšanu no 0cm līdz +6cm no mežizstrādes uzdevumā norādītā garuma;
			4. saskaņojot ar Sabiedrību, Izpildītājs ir tiesīgs nosūtīt KTR failu, kurā pārmērīto koku skaits ir mazāks par 7 (septiņi);
		11. Izpildītājs katru dienu līdz plkst.10:00 nosūta sagatavoto kokmateriālu produkcijas HPRZ[[1]](#footnote-2) (harvestera produkcijas fails) un MOM failu (operatīvais monitoringa fails) Sabiedrībai elektroniskā formātā uz e-pasta adresi atskaites@rigasmezi.lv un Sabiedrības pārstāvju adresēm, kas norādītas Līgumā. Sabiedrībai ir tiesības pieprasīt arī PRI failu (stumbra garumošanas fails);
		12. Nekavējoties pēc kokmateriālu sagatavošanas darbu pabeigšanas, Izpildītājs nodrošina cirsmas (objekta) slēgšanu Sagatavošanas tehnikas uzskaites sistēmā un nodrošina visu cirsmas datu glabāšanu sistēmas atmiņā ne mazāk kā vienu mēnesi pēc pieņemšanas-nodošanas akta par attiecīgo cirsmu abpusējas parakstīšanas. Ne vēlāk kā 24 (divdesmit četru) stundu laikā no HPRZ faila saglabāšanas brīža Izpildītājs nosūta konkrēto failu Sabiedrībai elektroniskā formātā uz e-pasta adresi atskaites@rigasmezi.lv un uz Līgumā norādītajām pārstāvju adresēm, tieši no kokmateriālu sagatavošanas vietas atbilstoši StanForD2010 standarta (komunikācijas un datu kontroles standarts) prasībām ar piezīmi „Cirsma pabeigta”;
		13. Izpildītājs pēc Sabiedrības pieprasījuma nodrošina kokmateriālu pievešanas un Sagatavošanas tehnikas vienību atskaišu iesniegšanu Sabiedrības norādītajā formātā un veidā;
		14. Sabiedrībai ir tiesības pieprasīt Izpildītājam uzmērīšanas atskaiti pirms mežizstrādes uzdevumā norādītās cirsmas izstrāde ir pilnībā pabeigta;
		15. Izpildītājs nodrošina mērinstrumentu precizitāti un atbilstību darba kārtībai un nodrošina Sabiedrībai iespēju tos pārbaudīt ar kalibrētiem etaloniem. Izsakot pretenzijas, mērīšana jānodrošina ar atbilstoši verificētiem un/vai kalibrētiem mērinstrumentiem;
		16. Sabiedrībai ir tiesības veikt kalibrēšanas pārbaudes, galvas rādījumu pārbaudi, darba uzdevuma faila (APT) pārbaudi un pieprasīt papildus informāciju, kas saistītas ar veikto mērījumu un kalibrēšanas atbilstības pārbaudi, tai skaitā tiešsaistē attālināti pieslēgties harvestera sistēmai, lai pārbaudītu harvestera galvas rādījumus;
		17. Lai nodrošinātu Sagatavošanas tehnikas darbības korektumu un stabilitāti, Izpildītājam ir pienākums veikt atbildīgo Sabiedrības pārstāvju (kvalitātes kontroliera un nepieciešamības gadījumā- mežizstrādes meistara) instruēšanu par attālinātu pieslēgšanos Sagatavošanas tehnikai un piekļuves ierobežošanu (piemēram, atļaujot piekļuvi tikai lasīšanas (read only) režīmā);
		18. Sabiedrības pārstāvjiem ir aizliegts veikt jebkādas izmaiņas Sagatavošanas tehnikas sistēmās.
	2. Izpildītājs nodrošina kokmateriālu šķirošanu Krautuvē– viena veida kokmateriālu novietošanu krautnē – atbilstoši Sabiedrības norādījumiem mežizstrādes uzdevumā.
	3. Sabiedrībai ir tiesības prasīt Izpildītājam nodrošināt kokmateriālu pāršķirošanu par saviem līdzekļiem, ja kokmateriālu šķirošana nav veikta atbilstoši mežizstrādes uzdevumā un Līgumā norādītajām prasībām. Sabiedrība nosaka termiņu kokmateriālu pāršķirošanai Līguma pusēm vienojoties vai, ja Sabiedrības noteiktajā termiņā Izpildītājs kokmateriālu pāršķirošanu nav veicis, pāršķirošanu var veikt arī Sabiedrība un par šīm izmaksām ieskaita kārtībā tiek samazināta Izpildītājam paredzamā samaksa par darbiem.
	4. Izpildītājam ir pienākums nodrošināt sagatavoto kokmateriālu sortimentu iekraušanu, pievešanu līdz Sabiedrības mežizstrādes uzdevumā norādītajai Krautuvei, izkraušanu, šķirošanu un krautnēšanu, lai sortimentus var iekraut kokvedējā to tālākai transportēšanai pa koplietošanas ceļiem.
	5. Izpildītājam ir pienākums nodrošināt kokmateriālu pievešanas ceļa uzturēšanu (ciršanas atlieku ieklāšanu pievešanas ceļā cirsmā un ārpus cirsmas).
	6. Izpildītājam ir pienākums ievērot, lai treilēšanas ceļu platība nepārsniegtu 20% no cirsmas kopējās platības atbilstoši Latvijas Republikas normatīvajos aktos noteiktajam.
	7. Izpildītājs katru dienu līdz plkst. 10:00 nodrošina informācijas nodošanu Sabiedrībai par Krautuvē pievesto kokmateriālu apjomu (m3) un specifikāciju, pēc stāvokļa uz pašreizējās dienas pulksten 9:00. Informācijas ievadīšana par cirsmā un par katrā krautnēšanas vietā pievesto kokmateriālu apjomu veic Izpildītājs, pieslēdzoties Sabiedrības uzskaites sistēmai ar piešķirto lietotāja vārdu un paroli, ko tam ir izsniegusi Sabiedrība. Izpildītājs pēc Sabiedrības atsevišķa pieprasījuma un, ja tas ir tehniski iespējams, informāciju par pievesto kokmateriālu apjomu ievada Sabiedrības sistēmā pēc katras pievestās kokmateriālu kravas. Sabiedrība informē Izpildītāju ne mazāk kā 2 (divus) mēnešus pirms plānotajām datu ievades izmaiņām.
	8. Ja saskaņā ar Līguma noteikumiem darbi tiek veikti brīvdienās un/vai svētku dienās, Izpildītājs sniedz šo Noteikumu 2.7.punktā noteikto informāciju arī brīvdienās un/vai svētku dienās.
	9. Izpildītājs nodrošina sagatavoto kokmateriālu novietošanu Krautuvē atbilstoši mežizstrādes uzdevumā un šo Noteikumu turpmākajos punktos noteiktajām prasībām:
		1. Izpildītājs nodrošina kokmateriālu novietošanu Krautuvē atbilstoši mežizstrādes meistara norādījumiem;
		2. Izpildītājs apņemas mežizstrādes uzdevumā norādītās cirsmas ietvaros nepieļaut izstrādāto kokmateriālu sajaukšanu ar citas izcelsmes kokmateriāliem;
		3. veicot kokmateriālu pievešanu līdz ceļam, Izpildītājs apņemas neveidot kopējas Krautuves ar citiem mežizstrādes uzņēmumiem vai mežu īpašniekiem, kā arī nenovietot vienuviet Sabiedrības kokmateriālus ar citas izcelsmes apaļajiem kokmateriāliem.
	10. Izpildītājs nodrošina brauktuves satīrīšanu no ciršanas atliekām, mizām, dubļiem un citiem piemaisījumiem cirsmu izstrādes laikā (vismaz 4 reizes diennaktī) un pēc cirsmu izstrādes.
	11. Izpildītājs nodrošina kokmateriālu marķēšanu atbilstoši šo Noteikumu turpmākajos punktos noteiktajām prasībām:
		1. Krautuvēs novietotajiem kokmateriāliem Izpildītājs piestiprina Sabiedrības izsniegtas, aizpildītas kokmateriālu marķēšanas lapas, ievērojot šādus Sabiedrības noteiktus kokmateriālu marķēšanas pamatprincipus:
			1. kokmateriālu marķēšanu veic, piestiprinot marķējamo lapu krautnēs nokrautiem kokmateriāliem – 1 (viena) lapa uz 10m3 pievesto apaļkoku. Marķēšanu veic arī, ja kokmateriālu apjoms ir mazāks par 10m3;
			2. marķējamās lapas piestiprina ar skavotāja palīdzību, izmantojot 3 (trīs) skavas katras lapas piestiprināšanai - lapas augšējā daļā 2 (divas) skavas un lapas apakšējā daļā – viena skava. Lapu piestiprināšanai atļauts izmanto tikai alumīnija vai polimēra (plastmasas) skavas;
			3. marķējamās lapas lieto atbilstoši tām Krautuvēm, kuru kods norādīts marķējamā lapā. Nav pieļaujama maldinošas informācijas sniegšana, piestiprinot lapas ar neatbilstošu informāciju;
			4. marķēšanu uzsāk ar pirmo pievesto kokmateriālu pievešanas tehnikas kravu;
			5. marķējamās lapas piestiprina kokmateriālu krautnes priekšpusē, lai tās būtu redzamas no ceļa;
			6. mazām kokmateriālu krautnēm (līdz 7 m3) piestiprina vismaz 1 (vienu) marķējamo lapu;
			7. papildus marķējamo lapu piestiprināšanai Izpildītājam jāveic arī krautņu marķēšana ar marķējamo krāsu katrai krautnei vismaz 2 (divās) vietās uz sortimentu galiem uzpūšot krautuves un krautnējuma numuru;
		2. Kokmateriālu marķēšanas nodrošināšanai Sabiedrība izsniedz Izpildītāja pārstāvjiem kokmateriālu marķēšanai nepieciešamos materiālus – skavas, skavotājus un marķējamās lapas. Marķējamās lapas Sabiedrība izsniedz vai nu sagatavotas konkrētajai cirsmai un krautuvēm vai izsniedz marķējamo lapu sagataves, uz kurām Izpildītājs izdrukā nepieciešamo informāciju, ilgākam periodam un vairākām cirsmām uzreiz. Izpildītājs uz marķējamās lapas ar marķieri uzraksta attiecīgā sortimenta krautnējuma/sortimenta kodu;
		3. Izpildītājs apņemas izmantot Sabiedrības izsniegtos marķēšanas materiālus lietderīgi un racionāli, vienīgi Sabiedrībai piederošu kokmateriālu marķēšanai. Marķējamo lapu ar konkrētu krautuves identifikācijas numuru drīkst izmantot tikai attiecīgajā krautuvē pievestu kokmateriālu marķēšanai;
		4. Pabeidzot kokmateriālu pievešanas darbus, Izpildītājs nodrošina visu marķējamo lapu izmantošanu kokmateriālu marķēšanai, vai to atgriešanu Sabiedrībai;
		5. ja kokmateriālu marķēšana kļūst neiespējama marķēšanai nepieciešamo materiālu trūkuma, bojājumu vai jebkuru citu iemeslu dēļ, Izpildītājs par to nekavējoties informē Sabiedrības pārstāvi, kurš izsniedzis mežizstrādes uzdevumu;
		6. Izpildītājs ir materiāli atbildīgs par tā pārstāvju lietošanā nodoto skavotāju saglabāšanu darba kārtībā, pēc Līguma beigām tos atgriežot darba kārtībā Sabiedrībai vai, pretējā gadījumā, atlīdzinot to vērtību pilnā apmērā;
		7. Sabiedrības pārstāvis apliecina neizmantoto un atgriezto materiālu atgriešanu norādītajā daudzumā un atbilstošā stāvoklī parakstot tam paredzēto pieņemšanas-nodošanas aktu.
	12. Kokmateriālu sagatavošanas laikā Izpildītājs nodrošina kokmateriālu marķēšanu ar krāsu atbilstoši norādījumiem mežizstrādes uzdevumā.
	13. Izpildītājs nodrošina elektronisku datu nosūtīšanu saņemšanu un parakstīšanu, tajā skaitā, nodrošina sortimentu uzskaites un uzmērījuma rezultātu atskaites sagatavošanu un nosūtīšanu.
	14. Kokmateriālu sagatavošanas procesā Izpildītājs apņemas nodrošināt:
		1. ciršanas atlieku savākšanu atbilstoši Sabiedrības norādītajām metodēm (ieklāšanu pievešanas ceļā, atstātus izklaidus, krautnēšanu kaudzēs);
		2. pameža izzāģēšanu un savākšanu atbilstoši mežizstrādes uzdevumam;
		3. cirsmas teritorijā esošo grāvju attīrīšanu no pielūžņojuma un ciršanas atliekām.
	15. Nodrošināt cirsmu izstrādi, sagatavojot apaļo kokmateriālu sortimentu, un sagatavoto sortimentu pievešanu mežizstrādes uzdevumā noteiktajos termiņos un nepieļaut materiāla vērtības zudumu.

# **CIRŠANAS ATLIEKU SAGATAVOŠANAS UN PIEVEŠANAS AUGŠGALA KRAUTUVĒ PRASĪBAS**

* 1. Ciršanas atliekas tiek gatavotas ar harvesteru un motorinstrumentiem:
		1. ciršanas atliekas sagatavo kaudzēs blakus pievešanas ceļam abās pusēs tā, lai, tās pievedot, forvarderam būtu ērti iekraut;
		2. attālumam starp blakus esošām kaudzēm jābūt tādam, lai harvesters un forvarders starp tām var pārvietoties, neskarot ciršanas atlieku kaudzes;
		3. galotnes, kurās nav iespējams sagatavot apaļkoku sortimentus, jāatstāj ciršanas atlieku kaudzē nesagarinātas;
		4. optimālais ciršanas atlieku garums – 4 (četri) m;
		5. enerģētiskās koksnes kaudzēs nedrīkst atrasties sekojoši piemaisījumi:
			1. ar saknēm izrauti celmi;
			2. smilšu piemaisījumi;
			3. augsnes gabali, kuru laukums jebkurā plaknē ir vienāds vai lielāks par 50 cm2;
			4. akmeņi;
			5. metāla gabali vai kādi citi mehāniski piemaisījumi;
		6. sīkos zarus un nozāģēto pamežu/paaugu, kas nokrituši blakus sagatavotajai kaudzei, nav atļauts grābt ar harvestera galvu.
	2. Ciršanas atlieku un apauguma krautnes veidojamas tikai meža ceļa malās vai dabiskajās nobrauktuvēs, cirsmas izstrādes tehnoloģiskajā kartē norādītajās Krautuves vietās, ne tālāk par ceļa klātnes malu – tā, lai netraucēti būtu iespējams ciršanas atliekas ievadīt šķeldotājā, kas aprīkots ar manipulatoru.
	3. Ciršanas atlieku un apauguma krautnes, kas tiek veidotas meža ceļa vai dabiskās nobrauktuves abās pusēs, jāizvieto tā, lai tās ar šķeldotāju varētu pārstrādāt šķeldās, netraucējot kokvedēju vai citu transporta līdzekļu kustību.
	4. Kaudzes maksimālais augstums ir 4,5 (četri ar pusi) metri, minimālais platums – 4 (četri) metri, bet maksimālais platums – 6 (seši) metri.
	5. Veidojot krautnes uz grāvjiem, zem krautnēm obligāti ir jālieto malkas paliktņi. Ja mežizstrādes darba uzdevumā tā norādīts, krautne pārsedzama ar daudzslāņu materiālu (kompozītpapīrs vai kartons), kas izgatavots, salīmējot vairākas papīra vai kartona loksnes, un ir piemērots ciršanas atlieku krautņu nosegšanai.
	6. Izpildītājs nodrošina ciršanas atlieku nosegšanai nepieciešamā daudzslāņu materiāla iegādi un ciršanas atlieku kaudzes nosegšanu atbilstoši ciršanas atlieku pievešanas uzdevumā noteiktajām prasībām.
	7. Prasības nosegšanas materiālam:
		1. Daudzslāņu materiāla struktūra pa slāņiem - mitrumnoturīgs celulozes papīrs, polietilēns, armējums, mitrumnoturīgs celulozes papīrs;
		2. Kopējais svars: līdz 260 g/m2, no tā mitrumnoturīga celulozes papīra svars: min 80% no kopējā svara;
		3. Ūdens tvaika caurlaidība (WVTR - water vapor transmission rate): 1 - 4 g/m2 (24 h);
		4. Stiepes stiprība: Garenvirzienā:18 - 25 kN/m; šķērsvirzienā:15 - 20 kN/m;
	8. Ciršanas atlieku nosegšanai izmantotais daudzslāņu materiāls pēc ciršanas atlieku žāvēšanas tiks šķeldots kopā ar ciršanas atliekām, līdz ar to, tas nedrīkst saturēt vielas, kas var izsaukt bojājumus šķeldotājos un katlumāju šķeldu padeves sistēmās.
	9. Izpildītājs nodrošina atskaites par iepriekšējā mēnesī pievestajiem ciršanas atlieku apjomiem sadalījumā pa cirsmām sagatavošanu Microsoft Excel failu formātā un to nosūtīšanu Sabiedrības pārstāvim līdz katra mēneša 10.datumam, norādot šādu informāciju:
		1. cirsmas kods;
		2. krautuves kods;
		3. krautnes kods;
		4. ciršanas atlieku pievešanas tehnikas marka, reģistrācijas numurs, operatora vārds, uzvārds;
		5. pievesto kravu skaits;
		6. kopējais pievestais apjoms (ber m3).

# **VIDES AIZSARDZĪBAS, VESELĪBAS AIZSARDZĪBAS UN DARBA DROŠĪBAS PRASĪBAS U.C. PRASĪBAS**

* 1. Sniedzot mežizstrādes, kokmateriālu sortimentu pievešanas un krautnēšanas pakalpojumus saskaņā ar tehniskās specifikācijas prasībām, Izpildītājam jāievēro:
		1. Latvijas Republikā spēkā esošajos normatīvajos aktos noteiktās darba drošības, veselības aizsardzības, dabas un vides aizsardzības un ugunsdrošības prasības;
		2. Sabiedrības norādījumus, kas tieši izriet no Līguma pielikumiem, mežizstrādes uzdevuma un cirsmas izstrādes tehnoloģiskās kartes;
		3. rotstopa lietošana skujukoku galvenās izmantošanas cirtēs atbilstoši pēc mežizstrādes meistara norādījumiem un kvalitātes prasībām;
		4. mežizstrādes laikā izvairīties no atstājamo koku bojājumiem;
		5. kokmateriālu pievešanas ceļos ar zemu augsnes nestspēju ieklāj rupjās ciršanas atliekas, bet ja tādu nav pietiekamā daudzumā, tad pieļauj ieklāt mazvērtīgākos kokmateriālus, pirms tam to saskaņojot ar mežistrādes meistaru;
		6. vietās, kur ir jāšķērso grāvis vai ūdenstece, lai to nedeformētu, veido kokmateriālu vai plastmasas cauruļu pagaidu šķērsojumus (tiltus);
		7. tehnikai pārvietojoties pa grāvja vai ūdensteces malu, ir nepieciešams ieklāt kokmateriālus vai ciršanas atliekas, lai mazinātu tās bojājumu;
		8. pēc kokmateriālu pievešanas darbu beigšanas grāvjus un ūdensteces atbrīvo no kokmateriāliem, ciršanas atliekām un atjauno normālu ūdens plūsmu.
	2. Kokmateriālu Sagatavošanas tehnika nešķērso lokālas vietas, kurās pēc datubāzē esošās informācijas un/vai situācijas dabā ir konstatējamas sekojošas dabas vai kultūrvēstures vērtības:
		1. nelieli reljefa padziļinājumi, mikroieplakas, citādi sausā meža tipā;
		2. dabisko ūdensteču aizsargjoslā, vai dabiskām ūdenstecēm, kurām tāda nav oficiāli noteikta, 5m joslā;
		3. reljefa nogāzēs, kur tas var radīt augsnes eroziju;
		4. vēsturisku kokogļu dedzināšanas uzkalniņos un tiešā 2m attālumā no tiem;
		5. vēsturisku kauju vietu (ierakumu, zemnīcu u.c.) teritorijās, tiešā to atrašanās vietā un 2m tuvumā. Nav pieļaujams šo vietu šķērsošanas, vai savādāka to bojāšana;
		6. tiek saglabātas mitrās ieplakas, alu sistēmas, dižkokus, bioloģiski vecus un dobumainus kokus, kokus ar putnu ligzdām >50 cm;
		7. cirsmas izstrādes laikā ir jāievēro un jāsaglabā nesabojājot cirsmā atzīmētos atstājamos kokus, koku grupas, kā arī pamežu tajās un 2 m joslā ap tām, norobežotās dzīvnieku alas, dižakmeņus u.c. dabas elementus, kas ir ierakstīti cirsmu pieņemšanas nodošanas aktā;
		8. mežizstrādes laikā atstājamie koki nedrīkst būt bojāti, bet ja arī tas ir noticis, tad saglabājamo koku uzskata par būtiski bojātu, ja bojājums atbilst tabulā norādītajai bojājuma pazīmei (skat. 1. tabulu):

**1.tabula**

|  |  |  |
| --- | --- | --- |
| ***Bojājuma vieta*** | ***Bojājuma veids*** | ***Būtiska bojājuma pazīme*** |
| *Vainags* | Nolauzta galotne | Nolauzta galotne |
| *Vainags* | Aplauzti zari | Vairāk par 60% no vainaga. |
| *Stumbrs* | Norauta miza | Brūces platums ir lielāks par 25% no stumbra apkārtmēra bojājuma vietā |
| *Saknes* | Pārrautas saknes | Līdz 70 cm attālumā no stumbra pārrauta sakne, kas resnāka par 2 cm diametrā |

* + 1. veicot visa veida cirtes, ir jāsaglabā kvalitatīvi izveidojusies un dzīvotspējīga valdaudzes koku sugai atbilstoša paauga, tādā apmērā, kas ļauj veikt drošu meža izstrādi;
		2. izpildot pameža ciršanu visa veida cirtēs, ir jāveic pēc iespējas paralēlāks zāģējums augsnei un ne augstāks par 10cm, lai mazinātu tehnikas riepu bojājumu un radītu drošākus darba apstākļus;
		3. pēc mežistrādes darbu beigām visi aplauztie un neatgriezeniski bojātie pameža un paaugas kociņi ir jānozāģē.
	1. Sniedzot mežizstrādes, kokmateriālu sortimentu pievešanas un krautnēšanas pakalpojumus, Izpildītājam ir jāievēro vides aizsardzības prasības, jo īpaši piesārņojuma sakarā:
		1. veicot mežizstrādes darbus, nav atļauts piesārņot augsni un ūdeņus. Meža darbos iesaistītajai tehnikai un motorinstrumentiem jābūt bez eļļas, degvielas un tehnisko šķidrumu noplūdēm dabā. **Ja konstatē noplūdes, darbus nekavējoties pārtrauc** un veic remontu;
		2. tehnikas un motorinstrumentu zāģu ķēžu eļļošanai izmanto bioeļļas (bioloģiski noārdošas eļļas un smērvielas), kuru joda skaitlis atbilst normatīvajiem aktiem;
		3. visām tehnikas vienībām, kas iesaistītas mežizstrādes darbu izpildē, jābūt vides aizsardzības (naftas produktu absorbentu) komplektam, kurā ir iekļauti:
			1. naftas produktus absorbējošie paklāji;
			2. naftas produktus absorbējoša bona (var uzglabāt darbu vietā);
			3. cimdu pāris;
			4. atkritumu maisi.
		4. vides piesārņojuma novēršanai vai mazināšanai, izmanto vides aizsardzības komplektā iekļautos naftas produktus absorbējošos materiālus;
		5. degvielas un eļļas kannām, kuras izmanto degvielas uzpildīšanai motorinstrumentos, jābūt aprīkotām ar degvielas un eļļas pārliešanas aizsardzības snīpi;
		6. degvielas un eļļas tvertnēm, kuras izmanto degvielas pārvadāšanai, ir jābūt atbilstošām 2005.gada 6.septembra MK noteikumu Nr.674 “Bīstamo kravu pārvadājumu noteikumi” prasībām ar atbilstību apliecinošiem marķējumiem uzskatāmi redzamā vietā;
		7. ar tehniku šķērsojot ūdensteces vai izpildot darbus tiešā ūdens tuvumā, regulāri jāpārbauda naftas produktu vai tehnisko šķidrumu noplūdes no tehnikas mezgliem;
		8. ja notikusi naftas produktu vai tehnisko šķidrumu noplūde ūdenstecēs vai ūdenstilpēs, nekavējoties lieto absorbējošās bonas;
		9. ja notikusi naftas produktu vai tehnisko šķidrumu noplūde un radušies bojājumi augsnei, tad veic piesārņotās augsnes virskārtas nogrābšanu, ievietojot to atkritumu maisos un nogādājot uz bīstamo atkritumu savākšanas vietu;
		10. nav atļauta nekāda veida atkritumu atstāšana, aprakšana vai dedzināšana mežā vai jebkurā citā meža darbu izpildes vietā.

# **SPECIĀLIE NOSACĪJUMI, KAS SAISTĪTI AR FSC UN PEFC SERTIFIKĀCIJAS STANDARTU PRASĪBU IZPILDES NODROŠINĀŠANU**

* 1. Izpildītājam, veicot apaļo kokmateriālu sagatavošanu un pievešanu, ciršanas atlieku pievešanu saskaņā ar Līgumu un tehniskās specifikācijas prasībām, jāievēro Latvijas Republikā spēkā esošajos normatīvajos aktos noteiktās darba drošības, veselības aizsardzības, vides aizsardzības un ugunsdrošības prasības, piegādes ķēdes sertifikācijas standartā un meža apsaimniekošanas sertifikācijas standartos noteiktās prasības, un citus Sabiedrības norādījumus, kas tieši izriet no mežizstrādes uzdevuma, kā arī veikt nepieciešamos pasākumus šajās jomās.
	2. Pamatojoties uz koksnes piegādes ķēdes standarta PEFC un FSC noteiktajām prasībām, Izpildītājam jānodrošina sekojošas prasības attiecībā uz apaļo kokmateriālu sagatavošanas un pievešanas, ciršanas atlieku pievešanas pakalpojumu sniegšanu:
		1. Izpildītājs nodrošina Līgumā un mežizstrādes uzdevumā noteikto darbu savlaicīgu un kvalitatīvu izpildi pilnā apjomā, ievērojot spēkā esošajos normatīvajos aktos un Sabiedrības noteiktās prasības, kas attiecas uz darbu veikšanu, ievērošanu, t.sk., koksnes piegādes ķēdes standartos noteiktās prasības;
		2. Izpildītājs pirms darbu uzsākšanas pieprasa cirsmas (-u) robežu ierādīšanu dabā;
		3. Ar katra konkrētā mežizstrādes uzdevuma saņemšanu Līgumā noteiktā kārtībā Izpildītājs apliecina, ka tam ir zināmas cirsmu (-as) robežas dabā, precīza Krautuves atrašanās vieta, kā arī visi citi apstākļi, kas ir norādīti mežizstrādes uzdevumā;
		4. Izpildītājs nepieļauj mežizstrādes uzdevumā norādītās cirsmas ietvaros izstrādāto apaļkoksnes sortimentu/novāktā apauguma un ciršanas atlieku sajaukšanu ar citas izcelsmes kokmateriāliem;
		5. Sabiedrība veic piesaistītā Izpildītāja vadītāja vai mežizstrādes darbu vadītāja apmācību/instruēšanu par PEFC un FSC koksnes piegādes ķēdes sistēmas prasībām, atbilstoši procedūrai „Apmācības”, ko tas ar parakstu attiecīgi apstiprina atsevišķā dokumentā;
		6. Izpildītājs un tā piesaistītie apakšuzņēmēji nenodarbina bērnus vecumā līdz 18 gadiem vai kā to paredz vietējā likumdošana, nediskriminēt darbiniekus, neveic piespiedu darbu un ļauj darbiniekiem apvienoties arodorganizācijās;
		7. Izpildītāja vadītāja vai mežizstrādes darbu vadītāja pienākums veikt savu darbinieku apmācību/instruēšanu par PEFC un FSC koksnes piegādes ķēdes sistēmas prasībām un iesniegt Sabiedrībai apmācīto darbinieku sarakstu;
		8. Izpildītājs nodrošina dokumentācijas saglabāšanu vismaz 5 (piecus) gadus, kas saistīta ar visu sertificēto materiālu, kas izstrādāti saskaņā ar noslēgto Līgumu vai vienošanos un veiks pierakstus par apstrādāto un piegādāto materiālu;
		9. Gadījumā, ja Izpildītājs tiek autorizēts novietot FSC un/vai PEFC marķējumu uz kokmateriāliem, to dara tikai atbilstošam materiālam saskaņā ar Sabiedrības norādījumiem;
		10. Izpildītājs neizmanto PEFC un FSC preču zīmes, iepriekš to nesaskaņojot ar Sabiedrību, tai skaitā reklāmas nolūkos;
		11. Izpildītājs pieņem Sabiedrības sertifikācijas iestādes tiesības auditēt Izpildītāju;
		12. Izpildītājs pieņem Sabiedrības tiesības veikt Izpildītāja ikgadējo iekšējo auditu;
		13. Izpildītāja apakšuzņēmēji ir informēti un apņemas ievērot atbilstošās Sabiedrības PEFC un FSC procedūras un saistošās standarta prasības;
		14. Izpildītājam, piesaistot apakšuzņēmējus, jāsaņem Sabiedrības piekrišana Līgumā noteiktā kārtībā.
1. **VISPĀRĪGIE NOTEIKUMI**
	1. Noteikumi ir saistoši Izpildītājam un Sabiedrībai. Izpildītājs, iesniedzot piedāvājumu un/vai noslēdzot Līgumu ar Sabiedrību, apliecina, ka tas ir iepazinies ar Noteikumiem, piekrīt tiem, atzīst par sev saistošiem un apņemas tos ievērot.
	2. Šie Noteikumi ir Līguma būtiska sastāvdaļa un tie ir saistoši Izpildītājam. Gadījumā, ja starp noteikumiem un prasībām, kas iekļauti Līgumā un šajos Noteikumos, ir konstatētas pretrunas, Noteikumos iekļautās prasības un noteikumi prevalē (tiem ir pārāks spēks) pār Līguma noteikumiem.
	3. Sabiedrībai ir tiesības vienpusējā kārtā veikt izmaiņas Noteikumos.
	4. Par paredzētajiem grozījumiem Noteikumos Sabiedrība 30 dienas pirms to stāšanās spēkā informē elektroniskajos kanālos – ievietojot paziņojumu Sabiedrības tīmekļa vietnē un nosūtot uz Izpildītāja norādīto e-pasta adresi.
	5. Noteikumi vienmēr ir pieejami Sabiedrības tīmekļa vietnē: [www.rigasmezi.lv](http://www.rigasmezi.lv).
	6. Noteikumi stājas spēkāar to apstiprināšanas dienu Sabiedrības valdē.
1. Šeit un turpmāk, saskaņojot ar Sabiedrību, HPRZ faila vietā pieļaujams iesniegt arī cita formāta failu vai failus, kas satur vismaz visu HPRZ failā iekļauto informāciju. [↑](#footnote-ref-2)